คุมลงทุนบอนด์ป้องกันเก็งกำไรค่าเงิน
ธปท.สั่งคัสโตเดียนรายงานการถือครองพันธบัตรของนักลงทุนต่างชาติ คาดเล็งหาช่องคุม
12 เม.ย. 2556

ธปท.สั่งคัสโตเดียนรายงานการถือครองพันธบัตรของนักลงทุนต่างชาติ คาดเล็งหาช่องคุม
นางผ่องเพ็ญ เรืองวีรยุทธ รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) กล่าวว่า ขณะนี้ ธปท.ได้สั่งการให้บริษัทผู้ดูแลรับฝากหลักทรัพย์และสถาบันการเงินที่ทำธุรกิจรับฝากทรัพย์ (Custodian) รายใหญ่ของไทย 34 แห่ง รายงานการถือครองพันธบัตร (บอนด์) ในประเทศไทยของนักลงทุนต่างชาติ ว่า มีนักลงทุนต่างชาติประเภทใดบ้างที่เข้ามาลงทุนถือบอนด์ระยะสั้นและถือลงทุนระยะยาว 
ทั้งนี้ หลังจากในช่วงที่ผ่านมานักลงทุนต่างชาติซื้อขายพันธบัตรค่อนข้างมาก ส่งผลให้เงินบาทแข็งค่าขึ้น โดยข้อมูลที่ได้มาจะนำมาแยกว่าผู้ลงทุนในพันธบัตรเป็นนักลงทุนประเภทไหน และระยะเวลาการถือครองพันธบัตรยาวแค่ไหน เพื่อให้ทราบว่าการลงทุนที่เกิดขึ้นเป็นการลงทุนจริงหรือเก็งกำไรหรือไม่ ธปท.จะได้รับรู้ข้อมูลมากขึ้น ว่าเงินทุนที่ไหลเข้ามานั้นมาจากใคร กลุ่มไหนบ้าง 
“ครั้งนี้ ธปท. ให้คัสโตเดียนรายงานข้อมูลมาเพียงครั้งเดียวก่อน แต่ถ้าดูแล้วว่าข้อมูลลึกๆ เหล่านั้นเป็นนักลงทุนต่างชาติกลุ่มใดมีพฤติกรรมการลงทุนสั้นยาวอย่างไร แล้วค่อยมาพิจารณาอีกทีว่าควรมีมาตรการอะไรมาดูแลหรือไม่ หรือจะกำหนดให้คัสโตเดียนเหล่านี้รายงานข้อมูลถี่ขึ้น หรือรายงานเป็นประจำมากขึ้น เช่น อาจจะทุก 15 วัน ทุกเดือน หรือไตรมาส แต่ขอดูข้อมูลรายละเอียดก่อน” นางผ่องเพ็ญ กล่าว
นางผ่องเพ็ญ กล่าวว่า การให้รายงานข้อมูลเช่นนี้ ถือเป็นมาตรการหนึ่งในการป้องปรามมากขึ้น ซึ่งการดำเนินการดังกล่าวนี้ อาจจะเป็นเหตุผลส่วนหนึ่งที่ทำให้ค่าเงินบาทกลับอ่อนค่าลงบ้าง 
แหล่งข่าวเปิดเผยว่า ที่ผ่านมานักลงทุนต่างชาติมักเข้าถือลงทุนในบอนด์ระยะสั้นไม่เกิน 15 วัน ของ ธปท. ที่มักออกพันธบัตรระยะ 14 วัน มาดูดซับสภาพคล่องในระบบ ซึ่งนอกจากจะได้ผลตอบแทน 2.75% แล้ว ยังได้กำไรจากการแข็งค่าขึ้นของเงินบาทอีกทางหนึ่งด้วย จึงคาดว่าจะมีมาตรการมาดูแลการลงทุนตราสารหนี้
ล่าสุด ในเดือน ก.พ.ที่ผ่านมามีเงินทุนไหลเข้าสุทธิ 2,913ล้านเหรียญสหรัฐ ส่วนใหญ่เข้ามาลงทุนในตราสารหนี้ พันธบัตรภาครัฐ ขณะที่เดือน ม.ค. มีเงินไหลเข้ามา 1,943 ล้านเหรียญสหรัฐ